
Április 7. és 11. között lehetőségünk volt részt venni a Selye János Egyetemen, Komáromban megrendezett fenntarthatósági témájú szakmai héten. A program célja a fenntartható gondolkodás fejlesztése mellett a csapatmunka, a kritikus gondolkodás és a projektalapú problémamegoldás gyakorlati alkalmazása volt. A hét során elméleti és gyakorlati jellegű foglalkozásokon, előadásokon, valamint különféle közösségi programokon keresztül mélyítettük el tudásunkat és szereztünk új tapasztalatokat.
Hétfő – Ismerkedés és csapatépítés
A hétfői napon (április 7.) a program regisztrációval és csoportalakítással indult az SJE GIK épületében. Ezt követően csapatépítő feladatokon keresztül fejlesztettük kritikus gondolkodásunkat és kommunikációs készségeinket. A nap egy kötetlenebb, városnézéssel egybekötött sétával zárult, amely során lehetőségünk volt megismerni Komárom belvárosát.
Kedd – Szakmai előadások és inspirációk
A keddi nap (április 8.) szakmai előadásokkal telt a Konferenciaközpontban. Többek között Mgr. Ján Morvai PhD. és PhDr. Csinger Bence PhD. előadásait hallgattuk meg a fenntartható közlekedés és vezetés témakörében. Délután Tóthová Krisztina mutatta be a Tesco Business Solutions működését és karrierútját, majd Dr. Zacher Gábor tartott előadást, amely az egészségtudatos életmód és a fenntarthatóság kapcsolatát vizsgálta. Az előadások tartalmasak és inspirálóak voltak, több szemszögből világították meg a fenntarthatóság kérdését.
Szerda – Projektindítás és kulturális program
Április 9-én a délelőtt során projektfeladatokat kaptunk, melyek során esettanulmányokat kellett megoldanunk a Danubius Multifunkciós Központban. A csapatok különféle fenntarthatósági kihívásokkal foglalkoztak, és kreatív megoldásokat dolgoztak ki. Délután Komárom híres erődjét látogattuk meg idegenvezetés keretében. Az este folyamán az „Egyetem éjszakája” program biztosított lehetőséget a kötetlen ismerkedésre és szórakozásra.
Csütörtök – Projektzárás és gyárlátogatás
Csütörtök délelőtt (április 10.) tovább dolgoztunk a projektfeladatokon, finomítottuk az elképzeléseinket és összeállítottuk a prezentációkat. Külön hangsúlyt kaptak a fenntartható megoldások gyakorlati megvalósítási lehetőségei. Délután a HEINEKEN hurbanovói gyárát látogattuk meg, ahová közösen indultunk a Danubius Multifunkciós Központ elől. A gyárlátogatás során betekintést nyerhettünk egy nemzetközi vállalat fenntarthatósági törekvéseibe. Este fakultatív programként filmvetítés és egyetemi buli zárta a napot.
Péntek – Prezentációk és értékelés
A pénteki nap (április 11.) a projektfeladatok bemutatásával telt, ismét a Danubius Multifunkciós Központban. Minden csapat prezentálta a hét során kidolgozott fenntarthatósági megoldásait, különös figyelmet fordítva az innovációra, megvalósíthatóságra és közösségi hatásra. A bemutatók során nemcsak szakmai tudásunkról, hanem csapatmunkában való jártasságunkról is számot adtunk.
Kikapcsolódás, közösségépítés
A tanulmányi programok mellett szabadidős tevékenységekre is sor került. A hét során több alkalommal tettünk hosszabb sétákat Komárom belvárosában és a Duna-parton, amelyek kiváló lehetőséget biztosítottak a feltöltődésre és kötetlen beszélgetésekre. Ezek mellett lehetőség volt fakultatív programokon is részt venni, mint például sakkverseny, filmmaraton, művészeti est vagy egyetemi rendezvények, amelyek szintén hozzájárultak a közösségformáláshoz és az élmények gazdagításához.
